**Tájékoztató**

**a Vidékfejlesztési Program 2014-20 keretében   
2016-ban tervezett pályázati kiírásokról**

1. A Magyar Közlöny 2016. évi 8. számában megjelent a Kormány 1012/2016. (I.20.) Kormányhatározata, mely az összes idei tervezett kiírást tartalmazza a Vidékfejlesztési Program keretében.
2. Ezen kiírások túlnyomó többsége egyházi szempontból nem érdekes, többnyire mezőgazdasági, illetve pár esetben önkormányzatokat, illetve tanyán élő magánszemélyeket támogató vidékfejlesztési jogcímek.
3. Amelyek érdekesek lehetnek, a következők:
4. VP6-7.4.1.1-16: Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés. Ez a jogcím jelen határozat szerint januárban kerül kiírásra.

Ez már a tavalyi évre tervezett jogcímek között is szerepelt, azonban decemberben nem került kiírásra.

Arról hivatalos információ még nem elérhető, hogy konkrétan mire lehet majd pályázni, ugyanis a kódszám és a megnevezés továbbra is ellentmondó.

A 7.4.1 kódszám alapján a külső rekonstrukció is kizárólag többfunkciós közösségi terekhez értendő. Ez azt jelenti, hogy kizárólag 1000 fő alatti településeken lehet pályázni, ahol többfunkciós közösségi tér létrehozására még nem pályáztak eredményesen. A többfunkciós közösségi tér üzemeltetése alapvetően elég távol esik az egyházi tevékenységtől, ezt jellemzően önkormányzatok teszik. Ami miatt érdekes lehet, az az, hogy meglévő, használaton kívüli épületet az önkormányzat rendelkezésére lehet bocsátani az 5 éves fenntartási időszak végéig, ezzel megoldódhat ezen épületek állagmegóvása, felújítása. Ilyen példával már találkoztunk, a tapasztalatokból kiindulva arra mindenképpen érdemes odafigyelni, hogy önálló telken álljon. Ha más épülettel is egy telken áll, érdemes a telket megosztatni, mert a fennmaradó épületeket más jogcímekből e miatt kizárhatják!

A korábbi tájékoztatóban jeleztük, hogy ősszel a LEADER csoportok erről a verzióról kaptak tájékoztatást.

Amennyiben (bár ez a kevésbé valószínű, ez a 7.2.1 jogcímbe tartozik, azonban a kiírás megjelenéséig nem kizárható) a megnevezés a helytálló, abban az esetben valóban lehetőség lesz településképet meghatározó épületek külső felújítására, illetve energetikai korszerűsítésére is. Ez esetben a járás besorolásától függően az elszámolható költségek 75-95%-ára lehet majd pályázni legfeljebb 160 000 Euró, vagyis megközelítőleg 45-50 millió Ft összeg keretéig. Fontos tudni, hogy az elszámolható költségeken felül várható még 5-10%-nak megfelelő felmerülő, de nem elszámolható kiadás, így a támogatási aránytól függően 10-35% önerővel szükséges számolni.

1. VP6-7.4.1-16: Jármű- és eszközbeszerzés: köz- és vagyonbiztonságot szolgáló fejlesztések, falu- és tanyagondnoki szolgálat fejlesztése jármű- és eszközbeszerzéssel. A határozat szerint májustól lesz elérhető.

Ez a tavaly nagyon népszerűvé vált jogcím folytatása, mely során gyülekezeti terepjárók és kisbuszok beszerzésére volt lehetőség. A kiírásig a tartalom azonban itt sem teljesen tisztázott.

Korábban (2015 előtt) egyházként csak átvállalt közfeladat esetén lehetett pályázni például tanyagondnoki, vagy szociális közétkeztetéshez tartozó kisbuszra.

Ami várható, az az, hogy a közétkeztetés más jogcímbe került, így ahhoz kapcsolódó járműbeszerzésre várhatóan nem ennek a jogcímnek a keretében lehet majd pályázni.

Tavaly (még a 2007-13-as időszak programja alapján) egyéb közösségi célra is lehetett pályázni, ebbe fért bele a gyülekezeti cél is. Az a kiírásból fog kiderülni, hogy az egyéb kategória továbbra is elérhető lesz-e.

A támogatási arány itt is 75-95%, itt azonban egyszerűbb a beruházás, így várhatóan csak 1-2%-nak megfelelő nem elszámolható költségre kell számítani, így 6-27% önerő elegendő térségtől függően.

1. VP6-19.2.1-16: LEADER – Helyi fejlesztési stratégiák megvalósítása, várhatóan áprilistól.

Ez a jogcím az egyéb kategória. Elvileg itt 100% is lehet a támogatás, ez gépbeszerzésnél 1-2%, építésnél 5-10% önerőt igényel. Azonban, arra tekintettel, hogy nem nagy a keret, több LEADER csoport is úgy tervezi, hogy amit lehet, a másik jogcímekben oldjanak meg, így ennél sem adnak nagyobb támogatást a járásnak általában járó 75-95%-nál.

Arról, hogy milyen támogatási arányt, illetve milyen fejlesztési célokat kívánnak kialakítani, az illetékes LEADER Helyi Akciócsoportnál tudnak érdeklődni.

Kaposvár, 2016. január 22.

Készítette:

Egyházi Pályázatok Kft.  
Pahocsa Dániel  
pályázati referens  
a Dunántúli Református Egyházkerület részére,  
területén található egyházmegyék és egyházközségek tájékoztatására

Források:

A korábbi tájékoztatóban szereplőkön túl!

1. A Kormány 1012/2016. (I. 20.) Korm. határozata a Vidékfejlesztési Program éves fejlesztési keretének megállapításáról: <http://njt.hu/cgi_bin/njt_doc.cgi?docid=193705.318247>
2. A Koppányvölgyi Vidékfejlesztési Közhasznú Egyesület projektötletek gyűjtéséhez kiadott adatlapja <http://www.kvke.hu/files/Projekt%20adatlap%20Kopp%C3%A1nyv%C3%B6lgye%202015.doc>